Aatamin puvussa - ja vähän Eevankin... - Ossi Elstelä (1940)
Aatamin puvussa - ja vähän Eevankin... (1940) perustuu Agapetuksen (Yrjö Soinin) samannimiseen humoristiseen romaaniin vuodelta 1928, joka oli ensi kerran muutettu elokuvaksi jo vuonna 1931, ohjaajana Jaakko Korhonen. Kolmannen elokuvasovituksen tuotti 1959 länsisaksalainen Filmaufbau-yhtiö, ohjaajana Franz M. Lang. Neljännen, väriversion, ohjasi Matti Kassila vuonna 1971 Fennada-Filmi Oy:lle. Toisessa filmatisoinnissa ohjaajana debytoi SF:n studiopäällikkö Ossi Elstelä. Kuvaukset aloitettiin kesällä 1939, mutta studiokuvat jäivät ottamatta syksyn 1939 poikkeusolojen vuoksi. Lisäksi toinen miespääosan esittäjä Kaarlo Angerkoski kuoli 1.10.1939, jonka johdosta osa ulkokuvista oli seuraavana kesänä uusittava. Kaarlo Angerkosken paikalle kiinnitettiin Tauno Palo. Myös kuvaaja vaihtui Marius Raichista Kalle Peronkoskeksi; hänelläkin kyseessä oli ensimmäinen työ A-kuvaajana. Kuvausvaiheista Ossi Elstelä raportoi SF:n lehdistötiedotteessa (SFU 3/1940) seuraavaan tapaan: "Ei missään ole tapahtunut enemmän kommelluksia kuin juuri tätä elokuvaa tehdessä. Seitsemän henkilöä kuoli, kolme sotaa syttyi, valtioita meni nurin yksi toisensa perään, näyttelijät vietiin kertausharjoituksiin, pääosan esittäjä vaihtui kesken kaiken jne. jne. Me emme piitanneet mistään, mutta kun sitten Tauno Palo vietiin sotaan, niin me vähän hiljensimme tahtia, ja kun minun vuoroni oli lähteä väkeen, niin me jätimme työn lepäämään. Mutta kun uudesta rajasta oli sovittu naapurin kanssa, niin me sen kuin taas filmaamaan ja valmis siitä tuli väkisin." Ossi Elstelä on lisännyt elokuvan alkuun lyhyen laulujakson sekä korostanut tarinan farssinomaisia piirteitä. Niin ikään Tauno Palon putkassa esittämä "Vangin laulu" on otettu mukaan vasta käsikirjoituksen monistamisen jälkeen. Sirkka Sipilän yöllinen voimistelujakso edusti suomalaisen elokuvan siihen asti rohkeinta naispuolista alastomuutta. Vilho Vikströmiä esittävä Yrjö Tuominen oli ollut mukana jo vuoden 1931 versiossa, silloin Kehkosen roolissa. Martti Similä sävelsi musiikin myös vuonna 1931. Elokuvan yleisömenestys kuului vuoden 1940 kärkipäähän. Vuoden 1945 loppuun mennessä kertyi maksaneita katselijoita 495 369 henkeä, joista aikuisia 407 344 ja alennuslippulaisia 88 025. Tuottajan osuus pääsylipputuloista oli vuoden 1949 loppuun mennessä 2 155 305 markkaa. - Suomen kansallisfilmografia 2:n (1995) mukaan